钦定古今图书集成/方舆汇编/职方典/第1315卷 > 韶州府山川考 府志
## 钦定古今图书集成/方舆汇编/职方典/第1315卷 > 韶州府山川考 府志

本府。〈曲江县附郭。〉

皇冈山　郡北三里。连接貂蝉石，绕出笔峰之后。高峻端整，俨如屏障。旧传舜南巡，奏乐于此，因祀舜于皇冈之麓。名其水曰“皇潭” ，泉曰“虞泉。” 山顶旧有翠华亭，今废。祠下有舜峰寺，即祀舜斋沐之地。唐韩昌黎、明解缙有诗。

笔峰山　郡后一里郡主山也。初名笔峰，后人呼帽子峰，以其端圆如帽。宋绍兴间，舍人朱翌屏居，有《登帽峰序》。淳熙间，郡守梁世安创亭于上，曰“整冠” ，又薙草得断碑。毕文简公《登笔峰》诗，始知为笔峰。今诗序皆无存。明成化十五年，知府王宾于半山创观风亭，商辂记。嘉靖元年，知府周叙重建。观风、半山二亭随废。七年，通判符锡始建八角亭于山顶，颜曰“凤来” ，植松夹道。十七年，复由冏丞出守，作石阑，修复观风、半山二亭。崇祯九年，知县潘复敏重修，有《诗》。

芙蓉山　郡西五里。相传山旧有芙蓉得名。汉末，康容炼丹于此。山半有石室，巅有玉井泉。近时泉出半山，石罅井泥，可疗小儿头疮，居民取之有验。唐许浑有句云：“宋玉含凄梦亦惊，芙蓉山响一猿声。” 明知府符锡有《九日登山次韵》诗。韶石山　郡北四十里，相传舜奏乐于此。其石有三十六名，曰左阙，曰右阙，曰宝盖，“曰奏乐，曰楼阁，曰骆驼，曰三峰，曰凤阁，曰侍石，曰左球门” ，曰“《新妇》，曰狮子，曰大香炉，曰小香炉，曰太平，曰马鞍，曰虹霓，曰富，曰石臼，曰石井，曰朝仙，曰盘龙，曰圆，曰石钟，曰石船，曰石砚，曰石帽，曰石桃，曰罗仙，曰上鱼鳞，曰下鱼鳞，曰石仓，曰石廪，曰石田，曰二使。” 韶之山多奇，而韶石为最，双阙又为韶石之绝奇者，挺拔百馀仞。旁有“香炉” 、“花瓶” 二石，状皆怪异，馀不可胜纪。逶迤而为“曲红冈” ，有诸诗。

南华山　郡南六十里。《溪都》溪水回环，峰峦奇秀。唐仪凤元年，六祖卢惠能传黄梅衣钵，后于此建寺。

桂山　郡西四十里。郡之望山也。盘礡方广百馀里，其上多桂山，因以名。详《侯司空庙碑》。虎榜山　郡南四十五里，临江有石，高十馀丈，阔五十馀丈，形如张榜，俗称虎榜山。明知府周叙改名回龙山。

玉山　郡东北五里。相传昔人得玉璞于此，故名。

越王山　郡北六里，俗呼为“白虎山。” 南越王刘𬬮之墓在焉。

石头山　郡北十三里。山上有石高峻，有二圣真身，下建石头寺。

浮岳山　郡北二十里。其地蹑一处，则百步内皆动，后没于溪水。

灵鹫山　郡东北四里。旧多虎，一名“虎市。” 晋义熙中，有天竺僧居而虎绝。房融谪官过此，有诗。凤凰山　郡西五十里，脉接桂山。

钱石山　，郡东八十里。《湘州记》云：“曲江县东有钱石山，三面壁立，其状如台，其上多碎石如钱。”

凤仪山　郡南六十里。形如凤舞，颇为秀丽，故名。

四拜山　郡南六十里。四山与凤仪山相对。大峒山　郡北五十里，山有石洞，阔十馀丈。莲花峰　郡南五里，状如莲花拱揖。郡治旧城建于浈水东，即此山下。

貂蝉岭　郡北五里，山顶石突起如貂蝉，俗云“鸡冠石。” 石上有洞，一窍通天。

书堂岩　郡东十五里，白茫渡相对。岩洞划然，泉清石洁。曲江公尝读书于此。《元志》有元次山题名。朱新仲跋云：“次山好奇，所至遇佳山水，必加雅目，使从此出涪台瀼溪，遂传不朽。” 今次山题刻不存，惟新仲题名犹在。

招隐岩　郡西四十里。宋新州卢居士隐其中，提刑耿南仲书“招隐” 二字勒于石，编修程文德有题。

紫薇峒　郡西北二十里。宋朱翼谪居韶州，放意山水，遇父老指示，始得游此，可容数百人。奇石　郡西南六十里，旁皆平地，石独立五十馀丈。

浈水　即郡城东河源出大庾岭，经乌迳，入保昌县，南流至郡城，与武水合。汉征南粤，楼船将军入浈水，即此。因晋置湘州，遂谓“湘江。” 今濂溪书院地，即古湘江书院。

武水　即郡城西河。源出郴州临武县，经宜章南流入乐昌，又流百里，经府治西南与浈水合，古名虎溪，唐改今名。孔平仲句云：“箫韶有馀韵，流入武溪中。”

皇潭水　在皇冈岭下合武水，澄莹可爱。桂水　，郡西北四十里。源出桂岭下，东流与武水合。

目岭水　郡北百里。岩间有石穴，出水，有童子眼，黑白分明。

修仁水　郡东二十里。下流谓之“五渡水” ，西流数里，与武水合。南齐时，有三枫亭临其上。梁范云为郡守，尝游此，有诗。

梨溪水　郡东九十里。源出始兴县东坑岭，西流合浈水。溪岸多棠梨，故名。

宣溪水　郡南八十里，源出罗坑。唐韩愈有《诗》。溪水，　郡南四十里。源出宝石山，南流二十里，与曹溪水合。

双下水　郡西五十里。二涧下流，合而为溪，南流三十里入浈水。

胆矾水　郡南七十里。宋初置场采铜，曰“岑水铜场。” 谓场水能浸生铁成铜，又出生熟胆矾，其取矾极艰，役夫死者十常五六。岁贡生矾二斤，熟矾十斤。都御史韩雍奏罢。

曹溪水　郡东南五十里。源出狗耳岭，西流三十五里合浈水。昔西僧智药经溪口掬饮香美，异之曰：“此水与西天之水无别，源上必有胜地。” 苏东坡句曰：“七年来往我何堪，又试曹溪一勺甘。”

官滩　郡南三里。古迎送止此，故名。

《汤泉　郡》东南五十里。每霜雪时，泉气上蒸，能熟生物。泉中时见赤鱼游跃，人不能获。

大涌泉　郡东南二十里。泉涌出石罅中，西流十里入浈水。宋守杜植作涌泉亭，余襄公《记》。卓锡泉　郡东南五十里南华山。六祖浣衣，卓锡所出。苏东坡有铭。

虞泉　，出舜祠东崖，味甘美，冬夏不竭。宋郡守方信孺为文刻石名《虞泉》。

九鱼塘　县东三里。塘可十馀亩，四旁有石窦，出泉不竭。

乐昌县

桂山　俗呼“桂塘寨” ，在县北三里，县治主山也。其山多桂山，下有塘，巅平广，有瓦砾石臼之属。宋、元兵乱，民倚为险，故以寨名。

昌山　县东三里。两山小大相形，形如“昌” 字。山下有乐石，其石疏理有声，故名，县亦因之以名。灵君山　县东北三十里。高数百仞，脉接桂岭。山顶有池，周三四里，深五六尺，上产内消根，功同半夏。下有祠，其神曰灵君，故名。

龙山　：距县治三十里。在灵君山之右。山中有宋进士李岩、李渤读书草堂，今废。岩及给事中王彦举有诗。

象山　县南里许，下有“邓忠襄祠。”

五指山　县北五里桂山之后，耸秀特出。青云山　县西十里山间有庵。宋进士龚湜与萧雄兄弟读书其上，雄梦周府君曰：“竭力取功名。” 后兄弟三人果登进士，故名其景曰青云天梯，庵寻废。明嘉靖甲子，诸生骆价、萧菊募众重

建今亦废

五凤楼台山　：县南六十里。形若楼台。

笔架山　县南六十里。形若笔架。

将军山　县东十里。高耸如甲胄之士。

九峰山　，距县五十里，高二百馀仞。

凤山　在蔚岭西北下二十里，其山尖秀，形如凤凰，山下即“白方伯故居。”

麒麟山　在皈下都。有王方伯生祠。

监豪山　在县西。崖岭峻阻，即泷中。

沿溪山　在九峰南。山有九嶂，多古木，涧水回合为溪，路通郴州。

龟峰　距县南半里，横截武水，为一邑关键，有“真武祠。” 嘉靖十九年，知府符锡创书院一区、浮图一座。今书院废。明布政王大用、知府姚鹏俱有诗。

狮子岭　在县东四里，形如狮子。

神岭　在县南三里。为学宫主山。

白鹤岭　在县南三十里。其岭蹲踞，中有盘石，方坦奇异，尝有仙鹤止此。今石上鹤迹犹存，时有白鹤翔集。

铜锣偏岭　在县北三十里，高百馀丈。俗传黄巢兵过岭下埋锣镇此，故名。

蔚岭　在县西北九十里。高出云汉，路通郴州。按《县志》，上有泉，极甘冽，行旅资饮焉。俗传六祖以锡杖卓出此泉，人呼为六祖泉。

神岭　上有仙人迹，中有泉。

扬古岭　，距县西北八十里，高五十馀仞。按《县志》，“其岭有一路通郴、桂，乃入粤要路也。”

塔冈　在县南四里。冈顶旧有浮图，故名。相传浮图文笔也。宋时，邑中科名颇盛。至元末塔毁，科名遂不竞。嘉靖十八年，知府符锡乃复兴建。有《登塔冈》诗。

凤凰冈　在县西北二里许。俗传旧有凤凰鸣此。

览冈　，在灵江东，与将军山相对，四面壁立，登之可望远，故名。

泐溪岩　一名仙人石室，俗呼西石岩，在县西三里，高三十馀丈。下有石室，高三丈，广五丈，左右各有斜窦，可通人，右入则有石床。六祖往黄梅时，曾憩于此岩，僧慧远谓其神彩非常，往必得道。《仙经》七十二福地之一也。有飞来碑，刻真武赞八句，字如岣嵝，古异不能尽识。云飞自武当，陆羽题名，余襄公有记。

皇清康熙十年春，夜半，雷震岩顶，坠一石，宽五尺许。

碎亭几，惟佛像如故，通判池凤翼修。

沧湖岩　在县东七里。蓄水深澄若湖，故名。十字岩　在县东四里。岩内横穿，形如《十字》，直透日光。顺治八年，山寇窃发，居民入岩，得全者千馀人。

仙婆岩　在皈下都蓬稠村。岩朗处可容数百人。中有石笋特立，高五六尺，顶如女髻，故名。土人入必礼之，暗处秉炬，行深半里许，尽处有小窦透光，可出达山上。又前截有层岩，从他迳登，可坐十数人，亦奇观也。

白云洞　：距县二十里。秀丽峭拔，上插云霄。洞内有“白云庵” 官井，李氏所创。

紫箫洞　，在县北十五里，深阔二丈馀，旧产紫竹，可为箫管，故名。

武水　古名虎溪，唐改今名。源出湖广莽山，经临武鸬鹚石南流三百里入县西，为三泷，曰新泷、腰泷、垂泷，皆汉周府君煜所凿。水石险峻，飞湍激流，故名曰“泷。” 韩文公贬潮过此，有《泷吏》诗，后因呼新泷曰韩泷。土人以险处颇多，又增三名，曰金泷、梅泷、白茅泷。东流六十里经县治南，又流八十里经府治西南，合浈水。汉熹平间，于此建府君祠，立碑记功，辞翰奇古，碑今不存。元至正二年，邑令张思智始凿新泷西路。明正德间，主簿宋奎凿东路。嘉靖二十年，知府符锡复沿江开凿，叠石为迳，几二十里。万历四十八年，知县吴运昌又加开凿。今府君祠并祀文公，有汉、唐以下诸名贤诗。

卢溪水　在县西北一百五十里，源出郴州，南流入武水，相合处甚险，即新泷。按《县志》有周府君庙。

灵江水　，出灵君山，甘冽可爱，南流三十里合武水。按《县志》“灌注甚广。”

泐溪水　，出溪头岭，西合《武水》。

《禄溪水　》分泐溪水入官陂。

沧湖水　，出沧湖岩，南流七里合《武水》。

沿溪水　出沿溪山按《县志》即大水。

荥溪水　，在县南三十里，源出乳源界岭中，《经》

石山汇而为潭，产鬼头鱼，极香美。至荥村，合“武水。”

鼓面潭　在县西五里。深二十馀丈，阔半之，有蛟藏焉。潭边一石如鼓，有龙王祠，祈雨多应。祠今废。

平石溪　在九峰。源出将源山，西流经九峰巡司，至腰泷合武水。

汤泉　，在灵君山下。以生物投之，可熟。东流与灵溪水合。

温泉　在县北二十里周山下，冬月常温。一在九峰汤塘。

塔冈泉　，在塔冈西麓。泉之北有巨人迹。“六祖泉　” ，在蔚岭之西，泉极甘冽，行旅资饮。俗传六祖过此，以锡杖卓出，故名。

官井　在县东南百步许。李氏居前，涌泉一穴，味甘美，深仅二尺，汲之不竭，为邑井冠，又名“玉泉。”

仁化县

廉石山　在县北二十里，邑之主山也。旧《志》云：“罅中有枪竿，俗传黄巢过此，所投，至今不朽。” 山顶有石井，泉清不竭。

骆驼山　在县东一里。下临深潭，盘绕县治。凉伞山　在县南十里，如张盖，与锦石岩对峙。龙山　在县北一里，形如盘龙。按《县志》，“脉接廉山。”

架笔山　在县东五十里，三峰卓如笔架。白星山　，在县西南五十里，接大庾岭。《旧经》云：“唐武德时，有星坠于山顶，光如曳练。”

五台山　，在县西三十里。高五十馀丈，广十里，上有岩，深阔四丈许，岩前有仙迹。

丹霞山　，在县南十五里。重岩绝𪩘，踞锦岩之巅。

皇清康熙二年，有高僧澹归卓锡于此，辟为丛林，几

与曹溪并峙，其胜概见本山图说并诸诗。金盏银瓶山　，在县北七十里，两山对峙，按《县志》，乃长江水口。

鹏风山　在县西四十里石塘，祖龙也。俗传有巨鸟止此，故名。

青云峰　在县东北五里。平地突起，高耸云汉。按《县志》：“四山环拱，两水夹流，系康溪后山。” 吴竹岭　在县西北三十里。旧《志》云：“越王勾践灭吴，子孙避此。” 下有溪，亦名吴溪。

紫岭　，在县东北五十里。扶溪会流，山顶常浮紫气，故又名“紫山。”

黄岭　在县西北六十里，势极高峻。登峰远眺，韶、石、英州，皆烟岚数点。

锦石岩　在县南十七里。岩高数十丈，石五色间错，四时变态，故名。自唐宋暨五代时，有僧伽憩此，并无营构。相传南宋有僧法云始见兹山之奇，攀援而上，叹曰：“半生在梦里过了今日始觉清虚。” 聚众建庵。半岩有小洞门，即号梦觉关，锦岩之名始著。由洞门傍岩南行二里，有四岩，宛若堂殿，曰千圣岩、祖师岩、伏虎岩、龙王岩，皆深邃虚阔。其景之奇绝，虽名工莫能摹写。明成化时，知府符锡于大岩之前作厅三间，辅以夹室，表以石坊，护以石阑，题曰“紫府清都。” 诸往哲游者皆有诗。

青云岩　在县南二十里。高插云霄，四山环拱。按《县志》，“宋进士蒙氏世居”

聚奎岩　在县南六十里。邑人朱瑛肄业于此。书堂岩　在县南十里。壁立千仞，岩窦隐见，而无路可攀。俗传余襄公尝读书于此，舟中遥望，隐若书案，不详其故。明台使朱英有诗。

狮子岩　锦石岩之上，形如狮子，下有古庵。禅龛石　在县南十里，临江有石室，深阔可二三丈。旧传“有渔人江上，遥见一僧安坐，人见异之，后数日莫知所之，石座尚存。”

屯军石　在县西南二十里。平地突起，簇簇如林，高低异势，故名屯军石，又名“石林。”

潼夹石　在县南六十里。二石对峙，潼水经其门，故名。石上有巨人迹，长七八尺，遥望宛然。观音石　在县南四十里。巨石高数十丈，背江面山，俨如普陀大士冠缨趺坐之象。其下澄江环绕，上下往复见之。

穿珠石　在县西石塘一石如珠，当河中流，四面玲珑，若人工之巧。周围丈许，高亦如之。七里迳　在县西七十里石塘都迳长七里，高山突兀，通乐昌。

半砦　在县南十五里。顶接丹霞，峭壁危立，凿级盘上，级仅受趾。中有平土可居，竹木苍秀。为邑陈氏业曾筑室于此，多隐君子托焉。

石龙大小二寨　在县西石塘。岩石擎天，一方保障。按《县志》，“旧有愚民击石烧灰，屡经官禁，人莫敢犯。”

会浈水　在县南一里。源出仁化乡石窍中，味甘洌，南流与恩溪水合。

康溪水　在县南一里。源出康溪岭，西流五十里合浈水。

夫溪水　在县东北百里。源出南安珠子山，经左泷岭，东南流百八十里合浈水。旧《经》云：“吴越时，人多征役，其出戍者，妻送别于此，故名。” 潼阳水　，在县西三十里吴竹岭。东南流百二十里合浈水。

恩溪水　，在县北七十里，源出桂阳屋岭。相传吴王子孙避地经此，迷道逢老妪引之，报以金帛，故名。

锦水　即长江水，其源一出崇义仙人岭，一出太平山，会于长江水口，过龙石罅中旧有五色如锦，故又称“锦江。”

青龙潭　在县东六十里山谷中。其深不测，祈雨多应。

斯溪　发源黄岭，水极清冽。一塔亘峙天际，与云龙寺塔表景相望。相传为仰山祖师宝藏云龙王坑　。鹏风山畔一泉突出，溉田千亩。霪则小流，旱则大涌。天久无雨，云自其泉腾至山巅，即雨至。人咸异之。

乳源县

斗门山　在县东二里。阜如北斗。

双峰山　在县西二里。两峰联峙，形如双凤。半山有寺。明佥事顾应祥有诗。

文秀山　在县南五里。脉来太丰，三峰尖耸，形如笔架，正对学宫。

秀顶山　在县北十五里。脉接云门，三峰联峙，山顶常有奇云。顾应祥有诗。

云门山　在县北十三里。脉从乐昌派分丰冈，盘礡高峻，常有云覆其下。有云门寺。按《县志》，为文偃禅师道场，南汉时建，为禅宗五灯之一。今肉身尚存。

风门山　，在县西十五里，两山夹峙，一迳中通，夏日多风，故名。按《县志》，古西京路

泰丰山　，在县西南十五里，接巾子峰，连九仙岩，罗列如屏。一名“大东山” ，中有猺。

丰冈岭　在县北三里。形如睡象，县后主山腊岭　，在县西五里，极高峻，夏日风寒如腊，故名。按《县志》：“高四百馀仞，周三十里。” 郴州骑田岭为五岭之一，此其支也。

梯云岭　在县西五十里。高出云汉，上如蹑梯，俗呼“梯上梯下。” 路接梅花，通湖广宜章县。石壁残碑，讹不可读，相传韩愈曾经此。

皇清康熙元年，知县裘秉钫建《昌黎祠》其上。

关春岭　在县西二百四十里。一路通宜章，即古西京路。一路通管埠。按《县志》，俗云“官村岭旁有梅花岭，石上有仙迹。”

锺乳岩　在县北四里。形如卧狮。穴中有石，状类龟蛇，击之有声，出锺乳粉。明时入贡后，乳户杂以粗石，味比他产更劣。都御史韩雍奏革，副使王大用有诗。

九仙岩　在县东南十五里巾子峰之上。旧《志》：相传韩氏九女学道于此得仙。今其下有九仙庙，祷雨多应。

虎头岩　在深源岩内，有肉身三仙坐化。按《县志》，“一名芹头岩。” 对山有三德祠，灵应。

石瓜岩　在县东七里灵溪岩内可容数十人，中有石瓜，故名。

龙王岩　在县西一里。有岩石象龙王，邑人曾一夔塑大士像于中。

国公岩　在县东十里。中有石形如龟，背若马迹，邑人士多游于此。

梅花峒　在县西二百四十里。石上有仙人迹，顾应祥有诗。

香炉石　在县东十五里。石生水中，形如香炉。按《县志》，“四时有轻烟，即八景香炉烟篆。”

三峰石　在县东三十里。石鼎峙其下，溪流湍激，名柴泷。按《县志》，俗名三王石。

当石　在县东南二十五里。两山夹峙，水中有石突出，高丈馀，舟楫往来多险阻，以石障水，故名。

白牛坪　，相传此地曾产白牛，故名。石磴峻险，坪高若在天半。寒冬风雨即成冰雪，顷间深至二三尺。

洲头水　源出梯云岭下，南流经县治，东流八十里入浈江。

渣溪水　，在县西二十里。源出潺水，经泷合洲头水入大江。

汤盆水　，在县西二十五里。

大溪水　即县“前水。”

《小溪》水　，源出大丰山，绕流九曲，经文秀峰麓合洲头水入大江。

石高溪水　，源出莽山，经阳溪水口，入乐昌。汤溪水　，在石高水之下。

七姑滩水　，一出辽水，一出宜章长宁乡，合流过溧源堡，经七姑滩北合武阳水，东下乐昌。武阳溪水　，源出临武，经宜章入县，过武阳司南合七姑滩，北合瀫溪水，入乐昌。

瀔溪水　，源出宜章小泷古台寺，南流入县界，至水口合武阳溪、七姑滩水，东下乐昌。

汤泉　在县西二十里。有石如长盆，地中出泉若汤沸，有硫磺气。人多浴之，四时不绝。明嘉靖四年，通判符锡建拟沂亭于左。亭今废。有《记》。大坪温泉　，在县西北二百二十里。

西田温泉　在县西三十里。

海岱温泉　：在县西三十里。乳源温泉有十，惟海岱一源与榔木桥之泉，热不易探。

官井　在县治西

龙岩井　在县南蜈蚣山。石有一穴，时泛黄水。俗传有龙潜，祷雨即应。

翁源县

翁山　在县东一百二十里。一名灵池山。壁立千仞，山顶有灵池，池有八泉，曰涌泉、温泉、香泉、甘泉、震泉、龙泉、玉泉、乳泉。《图经》云：“昔有二仙翁游息于此，樵者时或见之，居民饮其水者多寿” ，故山名翁山，水名翁水，翁源之名盖取诸此。明布政使翁大立、知县朱景运有诗。

青云山　在县东北百里。高耸秀拔，与翁山并峙。旧传樵者时见云霞绚烂，有台殿人物之状，迹之杳无所在。按《县志》，一名须弥山。

九仙山　在县东北八十里。高二百馀仞。山顶有池，九石环列，俗谓“九仙坛” ，下有九仙寺。铁山　，在县东一百三十里。河源界出铁明，近山居民或贪小利，招集亡命，以煮铁为由，贻害甚大，有司常捕禁之。

铅山　，在县西北百里。出铅。

纸山　在县东南八十里。山产竹，可造纸利山　，在县东一百二十里。《寰宇记》云：“山下居民皆姓利。” 又云：“山向甲，故名甲子山。”

华盖山　在县北四十里，形如华盖，故名。下有耽石院，按《县志》，一名净源山。

鸡笼山　在县西北六十里，达郡孔道。石山对峙，如笋插天。万树盘岚，一岩坦润。朱景运鑴“燕超” 二字于上，有诗。

太平石山　在县西北二十里。山石嵯峨，下有太平寺。佥事刘稳、袁庆祥有诗。

笔架山　在县东六十里。一名“五指山” ，以形似名。

青龙山　，在县东北一百二十里，绝顶有高盖峰。

玉华山　在县东北八十里。旁有池塘，广四十亩，芄兰可采。按《县志》，一名兰迳山，阳为罗江溪，溪阴有山，溯流而上，为特来峰。

水源山　，在县北三十里。峻丽耸拔。旧传山上冬月有桃大如卵，樵人时见之。

宝山　在县北二十五里。石山之巅，复戴一石，其下有“池，环绕左右。东岩出泉，深不可测。春夏水溢，时有巨鳞跃出，莫知所从。池多莲藕，夏月过此，则菱香馥郁，水石交丽，隐然一奇观也。” 旧有宝山寺，今废。崖碑犹存。

桂丫山　在县北一百五十里，以形似名。通始兴、龙南二县。明因山寇窃发，置巡检司，贼焚毁，乡人辟故址为田，迁巡检司于南浦。

皇清因之。

大腊岭　在县南七里。高千馀仞，周围百馀里，不雪而寒，盛暑如腊，故名。旧有仙翁炼丹于此，丹灶犹存。至今常产异草。有味苦而辛、色缁黑者，能消食化气，人多取啖之。明知县朱景运有记。

小腊岭　在县东北八里，状如大腊岭，为县治主山。

九曲岭　在县北三十里。盘旋九曲，故名。狗耳岭　在县北七十里，两峰对峙，如狗耳状。梅岩　在县北三十里，中可容数百人，旧有隙通朗，今隙已闭，游者秉烛乃得入。以宋进士梅鼎臣读书其中得名。岩下即梅氏世居，号为“梅村。” 宋乾道乙酉，梅氏合族避寇于岩，寇以烟薰。

之，仅一孕妇，以口伏地得免。后生子名继祖，梅氏赖以不绝。今邑已无裔，宣城“麻城” 梅姓是其分系，

白面石岩　在县东南七十里，至高峻为诸山冠。其石击之有声，岩中朗处可容千人，暗处然火，穷之约深数里许。春夏时，石上有流泉滴下，味甚香冽，日可饮二三人。相传“昔曾有僧炼丹于此，今炉灶几榻之类犹存，皆石削成者。” 又传尝有他境灵神飞来岩内，居一二年辄又飞去。凡值神飞，则黑风暴雨，拔木发屋。乡人异之。每岁六月上旬，率众往祈福，非诚恪则不敢往。马峒　在县东三里。水绕山环。昔闻越王之子白马王炼丹于此，乡民祠之，因曰“马峒。” 今坛址微存。

龙眼峒　在县西二十里。险峻殊绝。

书堂石　在县东七十里罗江水中。唐诗人邵谒尝筑室读书于此，后人立祠祀之。

羊迳　在县北五十里。两崖对峙，岑水中流。崖边石迳二十馀里，险峻曲折，不亚羊肠，故名。明弘治间，知县顾节募工芟辟。万历间，知县姜子贞凿石重修，悉为坦道，行者称便。半道有石门扼塞。崇祯间，知县朱景运竖铁门二扇，立石棚数座以固。县治西北有《诸诗》。

猿藤迳　在县东南二十里。宋提刑杨万里尝提兵讨惠潮贼，经此赋诗。今名“狮子迳。”

东山迳　在县东十里。石壁险峻，隔绝芙蓉等十一铺。明嘉靖庚于，知府符锡命乡民开通，往来甚便。

太坪迳　在县北五十里，长三十里。下为渔溪，谿迳险仄，有荡马石、雁鹰坪、葸茅坪诸隘，行者苦之。朱景运有诗。

东挑迳　，在县东一百七十里，长二十五里，通龙南、岭南。每深山长谷，绝无人烟，中通一路，即谓之“迳翁源。” 万山环合，所向壁立。以迳名者不可胜载。姑录数者，以概其馀。

灵池水　，见《翁山》。

岑水　，即羊迳水也。传言“水可浸铁成铜” ，下流合江镇水。

江镇水　，在县西北二十里。源自渔溪，合岑、罗二水会于浈阳。

罗江水　在县东北七十五里。南折为小泷。将军迳水　，在县东北九十里。两山环绕，中为平田广野，约五十里龙山峡即其水口。

横石水　在县西五里。有渡，上合新塘、江镇等水，下合岩前等水，流至龙口，与上乡水会于浈阳。

峰口龙潭　其潭有龙。遇旱，乡人洒灰触之即雨。

耽石泉　在县北三十里。高峰绝顶，有巨石倚空，飞泉泻落，珍木幽禽，迥非常境。唐时有僧杖锡于此，耽玩不舍，建寺因名“耽石。” 宋余襄公《磨崖记》，刻尚存。

温泉　在县东北七十里桂竹峒中。

燕子泉　：在县治右侧高岸下。春出秋伏，与燕子同来去，故名。

英德县

大庆山　在县北二里，即古英州治。与学基遗址历历可寻。明弘治中，兵备袁庆祥筑土城，周围五里，欲复州治。嘉靖十九年，知府符锡乃于此建察院暨两分司各公署。

金紫山　在县北十里。石山耸拔，下分支脉，左出即今县治。中出则大庆山，右则绵亘数十峰。自西北徂南，为鸣弦峰及南山，壁立江浒。南山　与鸣弦峰相连，梁建果业寺。唐僧智捷乐山水，喜宾客。时刘夔、元杰皆一时文人，相与往还。有洞谷，年久湮灭。又有栖霞洞、晞旸岛、涵辉谷，亭障甚盛。疑宋之名贤迁谪居此，因以自适。《明一统志》元杰误为“元结” ，知府符锡始考正，并得洞谷全文载之。

皋石山　在县南，即浈阳峡。长近二十里。两崖对峙，一水中流，猿鸟莫逾，舟楫艰阻。张文献有诗：“峡口，牯牛滩，抄石滩，钓鱼台。” 旧称险峻，而钓鱼台尤为至险，绝无蹊径。明嘉靖四年，府判符锡于南山石壁得宋嘉祐六年《开峡栈道记》，遂檄民开复，劝众纠资，于各沟涧叠石桥十二座，上下底平，惟鱼台难治。未几，锡迁太常，不及竟功。后历太仆，出守韶，乃再劝募，得七百馀金，召石工五十人，煆以烈火，淬以油醋，举椎击之，石应手而碎。实处叠石，虚处构栈，护以木阑，固以铁锁，自是水陆俱便。仍鑴同事姓氏于崖壁，今字迹犹存。

英山　在县东三十里，产奇石。旧《志》云：“峰峦耸翠，岩窦分明，无斧凿痕，有金玉声。” 然今佳者亦不多得，俗传州以山名，非是。英、雄二州，本伪汉一时所建。

尧山　在县西四十里。山有瀑泉，飞洒千尺。宋米芾有诗。

浈山　，在县西四十里。秦末赵佗筑万人城于此。

龙头影山　在县北江上六十里。山下石多玲珑可爱。

观音山　在县南九十里。林木荫翳，危迳阻绝。秀峰卓笔，瀑布飞空，名曰“白水。”下有龙潭，相传久旱，投石潭中辄雨。

鸣弦峰　在县南二里。相传舜南巡，于峰顶坐石鼓琴。

蒲岭　在县东三十里。连接英山，初无通路，遮绝黄塘等七都。明嘉靖间，翁僧理纶募工开凿，往来称便。

子贡岭　在洸口。相传春秋时，子贡入粤过此。望夫冈　，在县东三十里，临大江，旧传有妇望夫于此。明御史吴麟有诗。

蛾眉冈　，在旧浛光县南，高三百馀丈，东西望如蛾眉。

观音岩　在县东三十五里。上撑削壁，下跨重渊。有小洞，入深数十步。复沿崖而上，有观音塑像。巡抚李栖凤修葺。

潮水岩　在县东百里。泉出石窦，与海潮相应，时至迸出，声吼如雷。下有古寺，今废。明督学吴鹏、尚书湛若水尝往验，有《诗》。

金龙岩　在县南七里。石门如满月，内可坐百人，高数十丈，上有灵泉，僧人结庵于上。

宝积岩　，在浛光岩居山半，滴泉如瀑布，多翠竹修松。

通天岩　，在县西十馀里，中可容百人，有石床石凳，入数里，又一窍上见天日，故名。又名“九龙岩。”

碧落洞　在县南十五里。石室轩敞，溪流暗通，石乳巍悬，宛如旌斾。旁有小峒，深邃不测，号为云华。唐僧智捷始探得之。南汉主晟尝假宿其中，命侍臣撰《碧落洞天盘龙御室记》。唐周羽皇鑴字曰“到难真境。” 旧传有道人修炼于此，尸解蜕骨。后人凿石函贮之，又目为“蜕仙台。” 明知府符锡作亭辟路，贸田付洞中，助游人，茶具有诸名贤诗。

麻姑石　在县东南。嶙峋偃仰，布列江湄，若牛马饮溪。然有孔隙，激湍作声，清越可听。

弹子矶　一名“轮石山” ，在县北一百二十里。高数十丈，壁立江浒，半壁有窝，圆广数尺，俗传李广试弹处。

洭水　在县西南四十里。下流为罗溪，合浈水。按《县志》即浛光水，又名洭浦，源出阳山，下流至洸口合大江。

泷头水　在县南五十里。二源，一自观音山，一自翁山，至狮子口合流入浈水。两山夹峙，水多激石，其险不亚韩泷。宋潘美伐南汉，次泷头，刘𬬮遣使请和，即此。

流杯池　在县西大庆山之右。泉流盘曲，可以泛觞，故名。

热水湖　，有四，一在潭头，三在太平庵溪左，其沸如汤。

神前滩　在象冈。水数折而下，与中流积石相搏，声如巨钟。